ธปท.เชื่อสินค้าแพงภาคใต้กระทบเงินเฟ้อไม่มาก
ธปท.ชี้ปัญหาราคาสินค้าแพงในพื้นที่ภาคใต้ ส่งผลกระทบต่อเงินเฟ้อโดยรวมไม่มาก เนื่องจากเป็นปัญหาชั่วคราวเกิดเฉพาะพื้นที่
4 เม.ย. 2554

ธปท.ชี้ปัญหาราคาสินค้าแพงในพื้นที่ภาคใต้ ส่งผลกระทบต่อเงินเฟ้อโดยรวมไม่มาก เนื่องจากเป็นปัญหาชั่วคราวเกิดเฉพาะพื้นที่ 
นายเมธี สุภาพงษ์ ผู้อำนวยการอาวุโส ฝ่ายเศรษฐกิจในประเทศ ธนาคารแห่งประเทศไทย(ธปท.) กล่าวว่า ปัญหาราคาสินค้าหลายประเภทราคาปรับสูงขึ้นมาก ในพื้นที่ประสบปัญหาน้ำท่วมในภาคใต้ ไม่น่าจะกระทบต่อเงินเฟ้อหรือเสถีรภาพราคาโดยรวมไม่มาก เนื่องจากเกิดขึ้นในบางพื้นที่เป็นการเฉพาะ และน่าจะเกิดเป็นการชั่วคราว เท่านั้น 
"ปัญหาจากน้ำท่วมใต้ สินค้าแพงน่าจะมีผลต่อเงินเฟ้อและเสถียรภาพด้านราคาไม่เยอะ เพราะเป้นบางพื้นที่เฉพาะ"นายเมธีกล่าว
นายเมธี กล่าวว่า  ข้อมูลทั้งหมดที่เกิดจากผลกระทบพื้นที่น้ำท่วมในภาคใต้จะถูกนำมาประเมินผลกระทบทางเศรษฐกิจและการคาดการณ์การเติบโตทางเศรษฐกิจอย่างรอบครอบ อีกครั้งในการประชุมคณะกรรมการนโยบายการเงิน(กนง.) 20 เม.ย.นี้ และจะแถลงคาดการณ์ผลการประเมินอัตราการเจริญเติบโตทางเศรษฐกิจ(จีดีพี)อีกครั้งในวันที่ 28 เม.ย.นี้ โดยระหว่างนี้ธปท.จะติดตามสถานการณ์อย่างรอบด้านต่อไป